|  |  |
| --- | --- |
| **ROKODELSKA PANOGA** | **Izdelovanje lutk** |
| **POVZETEK**  |
| Prvo znano lutkovno udejstvovanje na Slovenskem sega v 15. stol., ko se je pojavila ročna lutka, imenovana *lilek*. Preproste oblike ljudskega lutkarstva sicer niso vplivale na razvoj lutkovnega ustvarjanja pri nas. O začetkih lutkovne umetnosti in z njo povezane umetnostne obrti izdelovanja lutk pri nas govorimo šele z začetkom 20. stol., o kontinuiteti razvoja izdelovanja lutk pa šele z ustanovitvijo prvega institucionalnega lutkovnega gledališča leta 1948.  |
| **OPIS PANOGE**  |
| Preprosta ročna lutka ali *lilek*, ki jo izpod klopi vodi ležeči igralec, se je pri nas pojavila v 15. stol. Izdelana je bila iz lesenega križa ali zgolj navadne palice oziroma prečnika, ki jo je lutkar potisnil skozi rokav starega suknjiča, na vrh pa pritrdil klobuk. O lilekih je prvi pisal leta 1942 etnolog Boris Orel, pred tem je veljalo, da na Slovenskem nismo poznali lastnega lutkovnega izraza. Preproste oblike ljudskega lutkarstva sicer niso vplivale na razvoj lutkovne umetnosti pri nas. Šele udejstvovanje slikarja in fotografa Milana Klemenčiča v začetku 20. stoletja prinaša v naš prostor samostojno oblikovanje in izdelavo lutk. Pod vplivom italijanskih lutkovnih skupin je za svoje domače lutkovno gledališče izdelal miniaturne marionete ter vso scenografijo. Tekom let je izrazito izpopolnil izvedbo svojih miniaturnih marionet, ki so bile sprva še precej okorne in pretežno iz kaširanega papirja, kasneje pa iz svinca in mavčnih odlitkov. Neposrednih naslednikov svoje obrti in umetnosti ni imel. Konec 20. let 20. stol. se je pojavila zelo razvejana lutkovna dejavnost v okviru sokolskih društev, ki pa razen organizacijske razvejanosti ter popularizacije ni prinesla novih umetniških ali obrtniških dosežkov z vidika izdelovanja lutk, saj so sokoli komplete serijsko izdelanih lutk večinoma uvažali iz Češke. Izjema je bil kipar Anton Jezovšek, ki je ob izdelovanju lutk po čeških vzorih izoblikoval svojo lastno likovno govorico in postal eden najbolj iskanih mojstrov. Za sokolske lutkovne odre je oblikoval marionete, po vojni tudi ročne lutke. Za Lutkovno gledališče v Mariboru je leta 1959 izdelal prve slovenske javanke. Javanke je kasneje pri nas populariziralo Lutkovno gledališče Jože Pengov v Dravljah pod mojstrstvom Zdenka Majarona, do tehnološke izpopolnjenosti pa je prišlo šele z vzpostavitvijo delavnice Lutkovnega gledališča Ljubljana.Ročne lutke pri nas nimajo samoniklega izvora kot pri mnogih tujih narodih, vendar se je nad njimi navduševal etnolog dr. Niko Kuret, »oče« slovenskega junaka ročnih lutk, Pavlihe, ki ga je vpeljal v 30. letih 20. stol. Kuret si je želel, da bi ročne lutke prerastle v »gibanje«, zato je gostoval po Sloveniji, prirejal tečaje igranja z ročnimi lutkami in serijsko izdeloval komplete ročnih lutk za vajo. Pavliha je otroke in odrasle zabaval do sredine petdesetih let 20. stol., potem pa se je umaknil novim lutkovnim tehnikam in junakom. Niko Kuret je tudi avtor prve slovenske knjige o lutkah, po navodilih katere so med vojno in po njej ustvarjali domača lutkovna gledališča in generacije otrok. Knjiga je spodbudila zanimanje za lutkovno umetnost. Zanimiv je pojav slovenskega partizanskega gledališča, ki je vzniknilo na osvobojenem ozemlju Bele krajine konec leta 1944. Kipar Lojze Lavrič je nekaj glav je izrezljal po skicah kiparja Nikolaja Pirnata, druge lutke je v celoti izdelal sam. Marionete so bile izrezljane iz lipovega lesa, njihova oblačila in odrske zavese pa sešite iz najlonske tkanine zavezniških padal. Pri tehnoloških rešitvah je viden vpliv sokolskih marionet. Preproste scenografije partizanskih lutkovnih iger je oblikovala slikarka Alenka Gerlovič. Iz vrst partizanskega lutkovnega gledališča in sokolskih lutkarjev so izšli nekateri prvi lutkovni ustvarjalci v prvem poklicnim lutkovnim gledališčem pri nas. O kontinuiranem razvoju izdelovanja lutk lahko govorimo šele z ustanovitvijo prvega slovenskega institucionalnega lutkovnega gledališča (Mestno lutkovno gledališče – danes Lutkovno gledališče Ljubljana) leta 1948 in kasneje drugega slovenskega institucionalnega lutkovnega gledališča v Mariboru leta 1974. Leta 1948 se je z odprtjem ljubljanskega lutkovnega gledališča panoga lutkovnih umetnikov – tako igralcev oz. animatorjev kot tudi izdelovalcev lutk – profesionalizirala. V delavnici Lutkovnega gledališča Ljubljana in Maribor so se vse od njune ustanovitve zvrstili različni mojstri oz. vodje delavnic (pretežno kiparji), ki so v duhu časa izdelovali lutke različnih tehnik od lesenih marionet in ročnih lutk do lesenih javank, mimičnih lutk iz različnih pen, namiznih lutk iz lesa ali/in kaširanega papirja oz. poliuretanskih pen, ploskih lutk iz različnih polikarbonatov, kartonov, papirja ter najrazličnejše hibridne tehnike lutk, ki vključujejo različne materiale in multidisciplinarna znanja. Lutka je danes zlasti v institucionalnih gledališčih kolektivno delo, ki vključuje vrsto poklicev, kot so: likovni umetnik, lutkovni tehnolog, kipar, rezbar, mizar, šivilja, slikar ... Mojstri morajo imeti – glede na različne lutkovne tehnike – različna znanja s področja obdelave lesa (oblikovanje in konstruiranje), papirne kaše, kovine, umetnih materialov, vlivanja različnih mas (kovine, mavec, silikon ...), krojenja, šivanja, poslikave ...Poleg dveh slovenskih profesionalnih lutkovnih gledališč v delujejo v Sloveniji tudi različne neinstitucionalne lutkovne skupine, ki za svoje predstave izdelujejo lastne lutke ali angažirajo zunanje izvajalce. Poseben izziv pomeni ohranjanje in restavriranje lutk, saj te vedno vključujejo najrazličnejše materiale (les, blago, kovina, pena, papir ...), poleg tega pa to delo zahteva tudi dobro poznavanje lutkovne tehnologije. Konserviranje in restavriranje lutk (prav tako kot izdelava) zahtevata multidisciplinarni pristop. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za izdelovanje lutk so potrebna različna znanja in poznavanja tako različnih materialov kot tudi različnih lutkovnih tehnologij. V Sloveniji ni izobraževanj, ki bi omogočala prenos teh znanj. Gre za neformalen prenos znanj, ki največkrat poteka v obliki različnih vajeništev oz. praks v okviru institucionaliziranih lutkovnih gledališč. Znanje se tako pridobiva tekom samega dela. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Ne, znanje o izdelavi lutk ni vpisano v Register nesnovne kulturne dediščine. Z ustanovitvijo Lutkovnega muzeja Lutkovnega gledališča Ljubljana smo stopili šele v fazo prepoznavanja lutkovne dediščine kot nacionalne dediščine. Znanja niso zelo ogrožena, dokler bosta obstajali institucionalni gledališči, ki načrtno in profesionalno gojita omenjene veščine, prav tako je na voljo veliko literature o izdelovanju lutk. Ogrožene so lokalne posebnosti, ki se nemalokrat glede na potrebe razvijejo v določeni delavnici/gledališču (npr. horizontalna vaga Cirila Jagodica, ki je značilna za LGL ipd.) in niso ustrezno popisana in posredovana. Nosilcev znanja je v Slovenskem prostoru malo.  |
| **Vidik identitete in prepoznavnosti**  | Ustvarjalci so povezani. Obstaja komunikacija med dvema slovenskima institucionalnima gledališčema, prav tako pa občasno poteka tudi sodelovanje z neinstitucionalnimi skupinami.Panoga v Sloveniji ni silno popularizirana, v večji meri potekajo mednarodna sodelovanja oz. prenosi znanj v obliki študijskih izmenjav in praks med gledališči in skupinami. Poleg ustanovitve Lutkovnega muzeja panogi omogočajo večjo vidnost tudi tekoča produkcija gledališč in skupin ter domači in mednarodni lutkovni festivali, ki velikokrat v svoje programe vključujejo delavnice za strokovnjake oz. umetnike oz. t. i. »mojstrske delavnice«.Lutkovna umetnost in z njo povezano izdelovanje lutk je v Slovenji kljub relativno kratki tradiciji izjemno močno zastopana in priljubljena; kljub temu da v Sloveniji nastaja veliko odličnih produkcij za odrasle, pa še vedno pretežno velja za »otroško« umetnost.Lutkovna umetnost in z njo izdelovanje lutk zasedata pomembno mesto na zemljevidu slovenske kulturne produkcije.  |
| **Vidik družbenega in gospodarskega napredka** | Panoga se zelo spreminja v tehniki in izvedbi ter materialih, zato je toliko pomembneje stalno izpopolnjevanje ustvarjalcev. Tako dandanes skorajda ne zasledimo več lutkovne predstave z marionetami ali ročnimi lutkami, več je hibridnih form. |
| **Vidik učinkov na medgeneracijsko povezovanje in vseživljenjsko učenje** | Da, poteka prenos znanj, ki je neformalen in večinoma samoiniciativen. Gre za različne individualno zasnovane in dogovorjene prakse ter izmenjave večinoma študentov ali diplomantov s predznanji s področja likovne umetnosti. Poteka prenos znanja tekom dela zlasti znotraj dveh institucionalnih gledališč. Predvsem institucionalna gledališča spodbujajo prenos znanj na mednarodni ravni, kar pretežno omogočajo različne sheme izmenjav in EU-projekti (npr. Erasmus +, Ustvarjalna Evropa ...).  |
| **Vidik učinkov na turizem**  | Dejavnost ni izrazito vpeta v turistično ponudbo Slovenije. Največ pripomorejo mednarodne izmenjave mojstrov/ustvarjalcev ter različni festivali, katerih del programa so tudi »mojstrske delavnice« in delavnice za širšo javnost.  |
| **Viri in literatura** | Orel, Boris 1942 *Ženitovanjski običaji na Dravskem polju niže Ptuja,* Etnolog 14Majaron, Edi 2017 Vera v Lutko, MGL, Ljubljana.Verdel, Helena, 2017 Lutkarstvo na Slovenskem, MGL, LjubljanaJuhart, Tjaša Lutkovni muzej/Lutkovno gledališče Ljubljana. |